ఎపిస్టాక్సిస్

ఎపిస్టాక్సిస్ అంటే ముక్కు నుండి రక్తస్రావం జరిగే శరీర పరిస్థితి. దీనిని  ముక్కు నుండి రక్త స్రావం లేదా రక్తం కారడం అని కూడా పిలుస్తారు. రక్తం కడుపులోకి కూడా ప్రవహించి వికారం,  వాంతులకు కారణమవుతుంది. మరింత తీవ్రమైన సందర్భాల్లో రెండు నాసికా రంధ్రాల నుండి రక్తం రావచ్చు. అరుదుగా రక్తస్రావం చాలా ఎక్కువగా ఉండవచ్చు, రక్తపోటు తగ్గవచ్చు. అరుదుగా రక్తం నాసోలాక్రిమల్ వాహిక పైకి వచ్చి కంటి నుండి బయటకు వస్తుంది.

 సమస్యలు 
ముక్కులో వేలు దూర్చడం వలన ఏర్పడిన గాయం, రక్తం పలుచబడటం, అధిక రక్తపోటు, మద్యపానం, కాలానుగుణంగా వస్తుండే అలెర్జీలు, పొడి వాతావరణం,   కార్టికోస్టెరాయిడ్లను పీల్చడం వంటివి  ప్రమాద కారకాలు. ఈ ముక్కు రక్తస్రావంలో రెండు రకాలు ఉన్నాయి - అవి పూర్వ రక్తస్రావం,  పృష్ఠ రక్తస్రావం, ఇది అరుదుగా సంభవిస్తుంది కానీ మరింత తీవ్రమైనది. పూర్వ ముక్కు రక్తస్రావం సాధారణంగా కీసెల్బాచ్  ప్లెక్సస్ (నాసికా రంధ్రాలను వేరుచేసే విభాజకం (సెప్టం)కు  సరఫరా చేసే ముక్కులోని నాలుగు లేదా ఐదు ధమనుల నెట్‌వర్క్ - ప్లెక్సస్) నుండి సంభవిస్తుంది, అయితే పృష్ఠ రక్తస్రావం తరచుగా స్ఫెనోపాలటైన్ ధమని నుండి సంభవిస్తుంది. రోగ నిర్ధారణ సాధారణంగా ప్రత్యక్ష పరిశీలన ద్వారా జరుగుతుంది .

 నివారణ, చికిత్స 
ఈ సమస్యకు నివారణగా ముక్కులో పెట్రోలియం జెల్లీని వాడుతారు. ప్రారంభంలో చికిత్సగా సాధారణంగా ముక్కు ముందు భాగంలో కనీసం ఐదు నిమిషాలు ఒత్తిడి చేయడం ఉంటుంది. ఇది సరిపోకపోతే నాసికా ప్యాకింగ్ ఉపయోగించవచ్చు. ట్రానెక్సామిక్ ఆమ్లం కూడా సహాయపడవచ్చు . రక్తస్రావం కొనసాగితే ఎండోస్కోపీ సిఫార్సు చేస్తారు.

 వ్యాప్తి 
దాదాపు 60% మంది తమ జీవితంలో ఏదో ఒక సమయంలో ముక్కు నుండి రక్తస్రావం సమస్యకి గురిఅవుతారు. సుమారు 10% మందిలో ముక్కు నుండి రక్తం రావడం అనే సమస్య తీవ్రంగా ఉంటుంది. ముక్కు కారడం అనేది  ప్రాణాంతకం అవడం అరుదు. 1999లో అమెరికాలో జరిగిన 24 లక్షల మరణాలలో ఈ సమస్యతో మరణించిన వారు నాలుగు మంది. ముక్కు నుండి రక్తం కారడం అనేది సాధారణంగా 10 సంవత్సరాల కంటే తక్కువ వయస్సు ఉన్నవారిని,  50 సంవత్సరాల కంటే ఎక్కువ వయస్సు ఉన్నవారిని ప్రభావితం చేస్తుంది.

 సూచనలు 

Category:Translated from MDWiki
వర్గం:చెవి, ముక్కు, గొంతు వ్యాధులు